CELEX: 52021DP0443
Language: sk
Date: 2021-11-11 00:00:00
Title: Rozhodnutie Európskeho parlamentu z 11. novembra 2021 o žiadosti o zbavenie Fulvia Martusciella imunity (2021/2049(IMM))

20.5.2022   
            
            
               SK
            
            
               Úradný vestník Európskej únie
            
            
               C 205/53
            
         
      P9_TA(2021)0443
      Žiadosť o zbavenie Fulvia Martusciella imunity
      Rozhodnutie Európskeho parlamentu z 11. novembra 2021 o žiadosti o zbavenie Fulvia Martusciella imunity (2021/2049(IMM))
      (2022/C 205/06)
      
         Európsky parlament,
      
                  —
               
               
                  so zreteľom na žiadosť o zbavenie Fulvia Martusciella imunity, ktorú 31. marca 2021 podala Federálna verejná služba pre zahraničné veci Belgického kráľovstva a ktorá bola oznámená v pléne 26. apríla 2021,
               
            
                  —
               
               
                  po vypočutí Fulvia Martusciella v súlade s článkom 9 ods. 6 rokovacieho poriadku,
               
            
                  —
               
               
                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o priamych a všeobecných voľbách poslancov Európskeho parlamentu z 20. septembra 1976,
               
            
                  —
               
               
                  so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019 (1),
               
            
                  —
               
               
                  so zreteľom na článok 5 ods. 2, článok 6 ods. 1 a článok 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A9-0302/2021),
               
            
                  A.
               
               
                  keďže generálny prokurátor na Odvolacom súde v Bruseli požiadal o zbavenie poslanca Európskeho parlamentu zvoleného za Taliansko Fulvia Martusciella imunity v súvislosti s priestupkom prekročenia rýchlosti, ktorý predstavuje porušenie článku 11.2 ods. 1 písm. a) kráľovského dekrétu z 1. decembra 1975, ktorým sa stanovujú všeobecné predpisy o dopravnej polícii a využívaní verejných komunikácií, a článku 29 ods. 3 zákona zo 16. marca 1968 o dopravnej polícii;
               
            
                  B.
               
               
                  keďže 25. novembra 2020 v rámci kampane zameranej na rýchlosť zadržala dopravná polícia na diaľnici E411 vozidlo s nameranou rýchlosťou 179 km/h v zóne, kde je maximálna povolená rýchlosť 120 km/h;
               
            
                  C.
               
               
                  keďže polícia identifikovala vodiča tohto vozidla ako Fulvia Martusciella, ktorý uviedol, že je poslancom Európskeho parlamentu; keďže Fulvio Martusciello v odpovedi na kópiu policajnej zápisnice, ktorú mu 15. decembra 2020 zaslal prokurátor Valónskeho Brabantska so žiadosťou o predloženie pripomienok, nenamietal proti priestupku prekročenia rýchlosti;
               
            
                  D.
               
               
                  keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za „obvineného“ (2);
               
            
                  E.
               
               
                  keďže údajný priestupok nemá priamu alebo zjavnú súvislosť s výkonom funkcie poslanca Európskeho parlamentu Fulviom Martusciellom a nepredstavuje ani stanovisko alebo hlasovanie vyjadrené pri výkone jeho funkcie poslanca Európskeho parlamentu v zmysle článku 8 Protokolu č. 7 o výsadách a imunitách Európskej únie;
               
            
                  F.
               
               
                  keďže v článku 9 Protokolu č. 7 o výsadách a imunitách Európskej únie sa uvádza:
                  „Členovia Európskeho parlamentu požívajú v priebehu zasadnutia:
                  
                              a)
                           
                           
                              na území ich vlastného štátu imunitu priznanú členom ich parlamentu;
                           
                        
                              b)
                           
                           
                              na území ktoréhokoľvek iného členského štátu imunitu proti zadržaniu a právomoci súdov.
                           
                        Imunita sa obdobne vzťahuje na členov Európskeho parlamentu počas ich cesty z miesta a do miesta jeho zasadnutia.
                  Imunita sa neuplatní, ak je člen Európskeho parlamentu pristihnutý pri páchaní trestného činu, a tiež nezabráni Európskemu parlamentu vo výkone jeho práva zbaviť imunity niektorého zo svojich členov.“;
               
            
                  G.
               
               
                  keďže v tomto prípade Európsky parlament nenašiel dôkazy o fumus persecutionis, teda o skutočnostiach, ktoré by naznačovali, že uvedené právne konanie bolo začaté s úmyslom poškodiť politickú činnosť poslanca ako poslanca Európskeho parlamentu;
               
            
         1.   
         
            rozhodol zbaviť Fulvia Martusciella imunity;
         
      
      
         2.   
         
            poveruje svojho predsedu, aby bezodkladne postúpil toto rozhodnutie a správu gestorského výboru príslušnému orgánu Belgického kráľovstva a Fulviovi Martusciellovi.
         
      
      
         (1)  Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EÚ:C:2019:1115.
      
         (2)  Rozsudok Všeobecného súdu z 30. apríla 2019, Briois/Parlement, T-214/18, ECLI:EÚ:T:2019:266.